**GEOGRAFIJA 8**

*Pozdravljeni osmošolci! Kot veste, se boste tudi geografijo učili doma, individualno, s pomočjo samostojnih delovnih zvezkov in pripravljenih e-gradiv. Preprosto boste sledili mojim navodilom. Šolsko delo si razporedite tako, da bo vam prav! Geografskih vsebin se lotite, ko imate čas in ko ste prave volje za to, delo pa le opravite – priporočam v roku, ki je naveden ob naslovu učne teme. Razumevanje učne snovi in pravilnost odgovorov v samostojnem delovnem zvezku bomo preverili skupaj v šoli, ko se zopet srečamo in utrdimo pridobljeno znanje. Veliko uspeha pri delu in ostanite zdravi!*

**SEVERNA AMERIKA – TORNADI IN HURIKANI**

Rok izvedbe: 24. 3. 2020

Samostojno boste spoznali novo učno snov – TORNADI IN HURIKANI. Za to potrebujete spletno povezavo, samostojni delovni zvezek za geografijo in geografski zvezek. Gre za učno temo V ŽARIŠČU, torej je že sama po sebi prilagojena individualnemi delu.

POTEK DELA:

1. Oglej si kratka filma na spodnji spletni povezavi:

<https://folio.rokus-klett.si/?credit=GEO8SDZ_2015&pages=70-71> (TORNADI)

<https://folio.rokus-klett.si/?credit=GEO8SDZ_2015&pages=70-71> (TROPSKI VIHARJI)

1. V samostojnem delovnem zvezku na strani 72 reši rubriko PRED in za tem preberi kaj od tebe zahteva rubrika MED.
2. Preberi učno snov v samostojnem delovnem zvezku na straneh 70, 71, 72 in 73 ter sprotno reši naloge. Pomagaj si s tekstom in atlasom sveta (ali splošnim zemljevidom Severne Amerike).
3. V zvezek zapiši povzetek učne snovi. V pomoč ti je spodnji zapis v okvirčku, ki ga moraš dopolniti! (Učenci 8.c razreda bodite pozorni, delno ste povzetek učne snovi že zapisali.)
4. Zapisu v zvezku dodaj fotografiji tornada in hurikana iz časopisa, spleta ali pa ustvari preprosti sliki!

ZAPIS V ZVEZEK:

**TORNADI in TROPSKI VIHARJI**

**1. TORNADI**

**Kje se najpogosteje pojavljajo:**

**Kdaj:**

**Kako (vzrok, nastanek in delovanje):**

**Posledice:**

2. TROPSKI VIHARJI

**Kje se pojavljajo:**

**Kdaj:**

**Kako (vzrok, nastanek in delovanje):**

**Posledice:**

**Poimenovanje tropskih viharjev (pojasni kje in kako):**

HURIKAN

TAJFUN

CIKLON

**SEVERNA AMERIKA – PREBIVALSTVO**

Rok izvedbe: 30. 3. 2020

Učna tema o prebivalstvu Severne Amerike je obsežnejša, namenjena dvem šolskim uram. Upam na vašo radovednost in samostojno brskanje po internetu. V samostojnem delovnem zvezku so zapisane osnovne informacije, več o učni tematiki si boste prebrali na danem spletnem mestu. Najbolj vedoželjnim dodajam spletne povezave do dokumentarnih filmov.

POTEK DELA:

1. Na spletni povezavi <http://www.facka.si/gradiva/geo/amerika/6prebivalstvo/indijanci.html> preberi kdo so bili staroselci, torej prvi prebivalci, Severne Amerike. Spletno mesto je prilagojeno vaši radovednosti. Od tebe je odvisno koliko poglobljeno znanje si želiš.
2. Zdaj že veš, da so bili prvotni prebivalci Severne Amerike Indijanci in Inuiti. Okoli leta 1000 so do Nove Fundlandije pripluli VIKINGI - plenilci iz Severne Evrope o katerih si na kratko preberi na tej povezavi: <https://sl.wikipedia.org/wiki/Vikingi> Šele leta 1492 je do Severne Amerike priplul Krištof Kolumb. Poglej si kratek risani film o Krištofu Kolumbu:

 <https://www.youtube.com/watch?v=aF_unlvjccA> (Christopher Columbus: What Really Happened)

1. Od Kolumbovega odkritja Amerike dalje govorimo o EVROPSKI MODERNI KOLONIZACIJI Severne Amerike. O njenih pozitivnih in negativnih posledicah smo se pri pouku geografije že pogovarjali. Med najhujše vsekakor sodi pregon staroselcev in posledično »uvoz« afriških sužnjev za delo na plantažah. Šele v 18. stoletju so si kolonije izborile neodvisnost. Si se že učil pri zgodovini, kdo je bil prvi predsednik ZDA? Če ne, hitro poišči odgovor na spletu, saj znaš!
2. V 19. stoletju se je zgodila Ameriška državljanska vojna med južnimi in severnimi zveznimi državami zaradi pravic posameznih držav in vprašanja SUŽENJSTVA, ki mu je nasprotoval takratni predsednik Abraham Lincoln, eden največjih borcev za pravice temnopoltih pa je bil **Martin Luther King**. Leta 1865 so v ZDA odpravili suženjstvo. Črnsko prebivalstvo je postalo enakopravno.
3. Brez zgodovinskih dejstev in medpredmetnega povezovanja znanja pač ne gre. V 20. stoletju se je pričelo množično priseljevanje v Severno Ameriko iz vseh koncev sveta. Gospodarstvo je doživljalo velik napredek in potrebe po delovni sili na eni strani ter velika želja po obljubljeni deželi na drugi strani sta privabili priseljence. **Severna Amerika je tako MULTIKULTURNA DRUŽBA**.

Zanimiva sta dva različna modela vključevanja – integracije priseljencev. Kanada je od nekdaj spodbujala MULTIKULTURNOST, medtem ko so ZDA želele ustvariti nov, homogen narod. Zaželjeno je bilo, da priseljenci prevzamejo »ameriško identiteto« in pozabijo na svoje korenine, običaje in navade. Govorimo o modelu TALILNEGA LONCA, ki pa danes ne vzdrži več. Danes govorimo o modelu KULTURNEGA MOZAIKA, ki ohranjanja različnost.

1. Preberi učno snov v samostojnem delovnem zvezku na straneh 75, 76 ter 77 in sprotno reši naloge (odgovori na vprašanja). S pomočjo tematske karte - gostota poselitve v Severni Ameriki, boš navedel najgosteje in najredkeje poseljena območja, spoznal dejstvo in vzroke za to, da število prebivalstva v Severni Ameriki narašča ter izvedel kakšna je etnična sestava prebivalstva tega kontinenta.
2. V zvezek prepiši – tokrat nekoliko daljši – zapis učne snovi v spodnjem okvirčku:

ZAPIS V ZVEZEK:

**PREBIVALSTVO Severne Amerike**

**POSELITEV SEVERNE AMERIKE:**

**1. INDIJANCI pred 15.000 leti (iz Mongolije in Kitajske preko Beringovega zaliva na Aljasko)**

**2. ESKIMI ali INUITI pred 10.000 leti (iz Azije v severni del Kanade)**

**3. VIKINGI okoli leta 1000 (preko Grenlandije do Nove Fundlandije)**

**4. Kolumbovo „odkritje“ Amerike (1492)**

**MODERNA KOLONIZACIJA: Angleži, Španci, Francozi in Nizozemci**

**- staroselce odgnali na sušen zahod**

**- uvažali črnske sužnje za delo na plantažah**

**• 18.stoletje = NEODVISNOST KOLONIJ**

**• 19.stoletje = ODPRAVA SUŽENJSTVA**

**• Martin Luther King (borec za enakopravnost črnskega prebivalstva)**

**Severna Amerika je kontinent priseljencev**

**KANADA – od nekdaj spodbuja MULTIKULTURNOST**

**ZDA – proces AMERIKANIZACIJE (želja po homogenem narodu), model TALILNEGA LONCA; danes govorimo o modelu KULTURNEGA MOZAIKA**

**Zelo neenakomerna gostota poselitve!**

**- najredkeje poseljeni ARKTIKA in SEVERNA KANADA**

**- najgosteje poseljeni SV ZDA, Kalifornija, obale Mehiškega zaliva, Mehika in Karibsko otočje**

**NARODNOSTNA (etnična) SESTAVA PREBIVALSTVA:**

**Kanada in ZDA**

**BELCI (potomci evropskih priseljencev)**

**ČRNCI (potomci sužnjev)**

**priseljenci iz Srednje Amerike**

**Srednja Amerika**

**MESTICI (mešanci med belci in Indijanci)**

**INDIJANCI**

**MULATI (mešanci med belci in črnci; Karibski otoki)**

**ČRNCI (Karibski otoki)**

**BELCI (Kostarika)**

1. Za tiste, ki vas prebivalstvo Severne Amerike še bolj poglobljeno zanima, prilagam internetne povezave in sicer do spletne strani, kjer lahko podrobno spoznate demografijo Severne Amerike in do dveh dokumentarnih filmov, ki govorita predvsem o staroselcih ter dodajam zanimivost. Da ne bo pomote, gradivo ni obvezno!

<http://www.facka.si/gradiva/geo/amerika/6prebivalstvo/prebivalstvo.html>

# <https://www.youtube.com/watch?v=L3H32D8UEeU> (The Indigenous People of America – Documentary)

# <https://www.youtube.com/watch?v=MazI9dFA6ME> (America's Great Indian Nations - Full Length Documentary)

**ZANIMIVOST: Thanksgiving**

Si že slišal za praznik Thanksgiving, po slovensko zahvalni dan, ki ga praznujejo v ZDA? Zdaj imaš priložnost, da s pomočjo spodnjih povezav preko teksta in animiranega filma izveš več o tem:

<https://otroski.rtvslo.si/infodrom/prispevek/2342> (Infodrom)

<https://www.youtube.com/watch?v=ociHVDWxDaY> (The First Thanksgiving: What Really Happened)

**KORONAVIRUS kot geografski fenomen?**

Naloga je po načelu aktualizacije in je izbirnega tipa, tako da ni obvezna, a želim, da se vsak izmed vas vsaj potrudi in opravi nalogo po svojih zmožnostih in najboljših močeh. Ko se spet srečamo v šoli bomozbrali vse vaše izvirnezapise in ustvarili zbirko informacij.

Šole bodo do nadaljnega zaprte! Zakaj? Verjamem, da odgovor na vprašanje vsi poznate in pomembno je poznavanje problema, ki je ohromel javno življenje. V šoli smo že dva tedna govorili o nastali situaciji, nevarnostih in posledicah, še posebej pa smo se posvetili preventivnim ukrepom za preprečevanje širjenja nalezljive bolezni. Pri pouku geografije smo se pogovarjali tudi o geografski razsežnosti pojava.

V preteklosti so se podobne epidemije že pojavljale in skozi zgodovino jih je človeštvo tako ali drugače premagovalo. Pomembno je, da se zavedamo pojava širjenja bolezni, da smo o virusu čimbolj obveščeni, da poznamo preventivne ukrepe s katerimi zmanjšamo možnost širitve bolezni in da upoštevamo vsa navodila, ki nam jih narekuje Nacionalni inštitut za javno zdravstvo in Ministrstvo za zdravje. Zdaj je čas, da razumemo situacijo kot izredno resno, da smo odgovorni za svoje zdravje in zdravje vseh bližnjih. Bodimo dosledni, ostanimo doma!

Od vas, osmošolci, želim, da se o nastali situaciji informirate, da ste radovedni, vedoželjni in hkrati dovolj kritični do novic s katerimi nas bombandirajo vsi mediji. Širjenje koronavirusa lahko razumemo kot geografski fenomen, zato vas prosim, da na zadnjo stran geografskega zvezka ustvarite zapiske o epidemiji, ki jo doživljamo. V kakšni obliki bo zapis je vaša izbira. Lahko je v obliki dnevnika, miselnega vzorca, zapisa opažanj, preprosto naštevanje dejstev in spoznanj. Dodajte zapiskom osebnostno noto, govorite o svojih doživljanjih, čustvih in dnevno dodajajte informacije.

Pojasnite pojme EPIDEMIJA, PANDEMIJA (Se spomnite, o tem smo se med poukom že pogovarjali?!), KORONAVIRUS COVID-19, dodajte znane simptome okužbe, posledice obolenja, preventivne ukrepe za preprečitev okužbe, pot in način širjenja bolezni ter svoje mnenje. Še najbolj bom vesela vaših asociacij in otroških spoznanj. Verjamem, da se vam, osmošolci, »sliši« naloga zahtevna, a verjemite, da zmorete! S pomočjo staršev in vaše lastne radovednosti bo šlo! Ne zahtevam strokovnega članka ampak le kratek zapis, prilagojen vašim interesom. Lahko vse skupaj ponazorite z risbico. Pri delu bodite kreativni, ustvarjalni in samosvoji.

Korajža velja!

Želim vam, da ostanete zdravi! Lep pozdrav,

učiteljica Tina